คืบหน้าน้ำท่วมจังหวัดสมุทรปราการ เร่งระดมสูบน้ำเต็มกำลัง คาดภายใน 24 ชั่วโมง ไม่มีฝนตกสถานการณ์จะคลี่คลาย
กรมป้องกันและบรรเทาสาธารณภัย (ปภ.) รายงานสถานการณ์น้ำท่วมในพื้นที่จังหวัดสมุทรปราการ ว่า รัฐบาลมีความห่วงใยประชาชนที่ได้รับผลกระทบ ได้สั่งการให้ทุกหน่วยงานระดมกำลังเจ้าหน้าที่ เครื่องจักรกล เครื่องสูบน้ำ เร่งระบายน้ำและให้การช่วยเหลือประชาชน สำหรับสถานการณ์ขณะนี้ยังคงมีน้ำท่วมขังในพื้นที่นิคมอุตสาหกรรมและถนนในบางเส้นทาง โดยถนนสายหลักรถสามารถสัญจรผ่านได้แล้ว หน่วยงานที่เกี่ยวข้องทั้งกรมชลประทาน กรมทรัพยากรน้ำ กรมป้องกันและบรรเทาสาธารณภัย กองทัพเรือ องค์กรปกครองส่วนท้องถิ่นและหน่วยงานในพื้นที่ได้ระดมเครื่องสูบน้ำเร่งระบายน้ำอย่างเต็มกำลัง จากการวิเคราะห์ข้อมูลปริมาณน้ำและแผนการระบายน้ำ คาดว่าภายใน 24 ชั่วโมงนี้หากไม่มีฝนตกลงมาเพิ่ม น้ำท่วมขังที่นิคมอุตสาหกรรมบางปูจะคลี่คลายได้ สำหรับพื้นที่ที่ได้รับผลกระทบ 4 อำเภอ ซึ่งอยู่นอกเขตนิคมอุตสาหกรรมบางปู ได้แก่ อำเภอเมืองสมุทรปราการ อำเภอบางบ่อ อำเภอบางพลี และอำเภอบางเสาธง เจ้าหน้าที่ได้ระดมกำลังเข้าดูแลด้านชีวิตความเป็นอยู่ของประชาชน โดยตั้งโรงครัวพระราชทานประกอบอาหารมอบให้แก่ประชาชน เพื่อบรรเทาความเดือดร้อนในเบื้องต้น รวมถึงดูแลความปลอดภัยด้านกระแสไฟฟ้า กรมป้องกันและบรรเทาสาธารณภัย ได้สนับสนุนเจ้าหน้าที่พร้อมด้วยเครื่องจักรกลสาธารณภัย ทั้งเครื่องสูบน้ำ รถยกสูงขนย้ายผู้ประสบภัย รถประกอบอาหารและรถผลิตน้ำดื่ม ร่วมปฏิบัติการช่วยเหลือและดูแลประชาชนในพื้นที่และภายหลังสถานการณ์คลี่คลายแล้ว ปภ.จะได้ร่วมกับจังหวัด องค์กรปกครองส่วนท้องถิ่น และหน่วยงานที่เกี่ยวข้องเร่งสำรวจพื้นที่และฟื้นฟูช่วยเหลือโดยเร็วที่สุด สำหรับประชาชนสามารถแจ้งเหตุและขอความช่วยเหลือทางไลน์ “ปภ.รับแจ้งเหตุ 1784” และสายด่วนนิรภัย 1784 ตลอด 24 ชั่วโมง